बताया जा रहा है कि दुर्घटना में उनके पुत्र भी घायल हुए हैं.भारतीय टीवी चैनलों के अनुसार जसपाल भट्टी अपनी आने वाली फ़िल्म पॉवर कट के प्रचार के लिए पंजाब के मोगा से जालंधर जा रहे थे.जसपाल भट्टी को दूरदर्शन पर फ़्लॉप शो और उल्टा-पुल्टा कार्यक्रमों के लिए जाना जाता था. ये कार्यक्रम 1980 और 1990 के दशकों में काफ़ी लोकप्रिय थे.भट्टी अक्सर समसामयिक विषयों पर तीख़े व्यंग्य करते थे. उन्होंने कई पंजाबी और हिंदी की कई फ़िल्मों में हास्य कलाकार की भूमिका भी निभाई थी.पेशे से इंजीनियर भट्टी ने मंहगाई और भ्रष्टाचार जैसे ज्वलंत मुद्दों पर कई बार तंज कसे और व्यंग्यात्मक प्रदर्शन किए.फ़िल्म और टीवी कलाकार शेखर सुमन ने भारतीय टीवी चैनल एबीपी न्यूज़ को बताया, "बहुत सुनहरी यादें हैं..अभी हम यश जी की मौत की ख़बर से उबर ही रहे थे कि अब सुबह-सुबह ये ख़बर आई है. मुझे तो यकीन ही नहीं हो रहा है. सबसे पहले तो प्रार्थना करूंगा कि परिवार वाले इस ग़म से उबर पाएं. मुझे तो ये सब अविश्वनीय लग रहा है. 'एक अन्य अभिनेता अरशद वारसी ने भी एबीपी न्यूज से भट्टी की मौत पर कहा, "उनके कार्यक्रम बहुत ही अच्छे होते थे. इस तरह के लोगों का होना इस देश में बहुत ज़रुरी है. वे हंसी-हंसी में ऐसी बातें कह जाते थे जो बहुत गहरी होती थीं. मैं दरअसल स्तब्ध हूं."भट्टी ने जानम समझा करो, हमारा दिल आपके पास है, कुछ ना कहो, फ़ना और मौसम जैसी कई हिंदी फ़िल्मों में काम किया था.(इस ख़बर पर अधिक जानकारी के लिए थोड़ी देर में लौटें)